ที่ประชุม กกร.มีมติอนุมัติหน้ากากอนามัยและวัตถุดิบที่ใช้ในการผลิตหน้ากากอนามัย และเจลล้างมือที่มีส่วนผสมของแอลกอฮอล์เป็นสินค้าควบคุม
ที่ประชุม กกร.มีมติอนุมัติหน้ากากอนามัยและวัตถุดิบที่ใช้ในการผลิตหน้ากากอนามัย และเจลล้างมือที่มีส่วนผสมของแอลกอฮอล์เป็นสินค้าควบคุม นายจุรินทร์ ลักษณวิศิษฎ์ รองนายกรัฐมนตรีและรัฐมนตรีว่าการกระทรวงพาณิชย์ กล่าวภายหลังเป็นประธานการประชุมคณะกรรมการกลางว่าด้วยราคาสินค้าและบริการ ครั้งที่ 1/2563 ว่า ที่ประชุมมีมติกำหนดให้หน้ากากอนามัยและวัตถุดิบที่ใช้ในการผลิตหน้ากากอนามัย และ เจลล้างมือที่มีส่วนผสมของแอลกอฮอล์เป็นสินค้าควบคุมราคา โดยจะเสนอเข้าสู่ที่ประชุมคณะรัฐมนตรี(ครม.) อนุมัติให้ความเห็นชอบในวันพรุ่งนี้ (4 กพ 63) ซึ่งการเพิ่มรายการสินค้าดังกล่าวเข้าเป็นสินค้าควบคุมจะทำให้กระทรวงพาณิชย์สามารถออกมาตรการต่างๆ เพื่อกำกับดูแลรวบถึงคุมปริมาณได้อาทิ การกำหนดให้ผู้ผลิต ผู้นำเข้า ตัวแทนจำหน่าย ผู้นำเข้า-ส่งออก จะต้องแจ้งข้อมูลต้นทุน ราคาซื้อขายให้ชัดเจนรวมถึงสต๊อกสินค้า / กำหนดให้ผู้นำเข้า ตัวแทนจำหน่ายกระจายสินค้าในพื้นที่ที่ขาดแคลน กำหนดให้มีการปิดป้ายราคาขายปลีกและขายให้ตรงราคาที่ปิดไว้     สำหรับการส่งออกหน้ากากอนามัย จะกำหนดให้ผู้ส่งออกหน้ากากอนามัยตั้งแต่ 500 ชิ้นขึ้นไปหรือปริมาณ 10 กล่องจะต้องมีการขออนุญาตเคลื่อนย้ายจากกรมการค้าภายใน เพื่อดูแลการผลิตการกระจายสินค้าให้ทั่วถึง ไม่ให้กระทบต่อความต้องการใช้ภายในประเทศ อย่างไรก็ตามคาดว่าหากที่ประชุม ครม.อนุมัติให้ความเห็นชอบภายใน 1-3 วันจะสามารถปาะกาศใช้ใน กกร.ได้ทันที และภายหลังการเพิ่มหน้ากากอนามัย วัตถุดิบที่ใช้ในการผลิต และเจลล้างมือ เป็นสินค้าควบคุม จะทำให้มีบัญชีสินค้าและบริการควบคุมเพิ่มเป็น 54 รายการ จากเดิม 52 รายการ พร้อมระบุ มาตรการดังกล่าวเป็นเพียงมาตรการระยะสั้นโดยหลังจากนี้หากเข้าสู่ภาวะปกติและไม่ส่งผลกระทบต่อภาคประชาชนหรือความต้องการ ปริมาณสินค้าเพียงพอไม่มีปัญหาแล้ว จะดำเนินการยกเลิกมาตรการโดยเร็วที่สุด    นายจุรินทร์ กล่าวเพิ่มเติมว่า ได้มอบหมายให้ปลัดกระทรวงพาณิชย์จัดตั้งวอร์รูมเพื่อติดตามสถานการณ์เรื่องของไวรัสโคโรนา โดยเฉพาะในส่วนงานที่เกี่ยวข้องกับกระทรวงพาณิชย์ ในเรื่องของราคาสินค้าและปริมาณสินค้า โดยให้ติดตามและแก้ไขปัญหาอย่างรวดเร็ว เพื่อไม่ให้กระทบต่อภาคประชาชน โดยปกติปริมาณความต้องการใช้หน้ากากอนามัยโดยทั่วไปอยู่ที่ 30 ล้านชิ้นต่อเดือน แต่เนื่องด้วยปัญหาเรื่องของไวรัสปริมาณความต้องการเพิ่มขึ้นอยู่ที่ 40- 50 ล้านชิ้นต่อเดือน ส่วนเรื่องของคุณภาพหน้ากากอนามัยยืนยันได้ว่าสำนักงานคณะกรรมการอาหารและยาดูแลมาตรฐานในเรื่องนี้อยู่แล้วทั้งส่งออกและใช้ในประเทศ